РЕГЛАМЕНТ (ЕС) № 1008/2010 НА КОМИСИЯТА
от 9 ноември 2010 година
относно изискванията за одобрение на типа по отношение на устройствата за почистване и измиване на предни стъкла на определени моторни превозни средства и за прилагане на Регламент (ЕО) № 661/2009 на Европейския парламент и на Съвета относно изискванията за одобрение на типа по отношение на общата безопасност на моторните превозни средства, техните ремаркета и системи, компоненти и отделни технически възли, предназначени за тях
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 661/2009 на Европейския парламент и на Съвета от 13 юли 2009 г. относно изискванията за одобрение на типа по отношение на общата безопасност на моторните превозни средства, техните ремаркета и системи, компоненти и отделни технически възли, предназначени за тях (1), и по-специално член 14, параграф 1, буква а) от него,
като има предвид, че:
(1)
Регламент (ЕО) № 661/2009 е отделен регламент за процедурата по одобрение на типа, предвидена в Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (2).
(2)
С Регламент (ЕО) № 661/2009 се отменя Директива 78/318/ЕИО на Съвета от 21 декември 1977 г. за сближаването на законодателствата на държавите-членки относно системи на чистачки и устройства за миене на моторни превозни средства (3). Изискванията на посочената директива следва да бъдат включени в настоящия регламент, а при необходимост - изменени, за да бъде отчетено развитието на научните и техническите познания.
(3)
Приложното поле на настоящия регламент следва да бъде в съответствие с този на Директива 78/318/ЕИО и следователно е ограничен до превозни средства от категория M1.
(4)
Регламент (ЕО) № 661/2009 определя основни разпоредби относно изискванията за одобрението на типа на моторни превозни средства по отношение на устройствата за почистване и измиване на предни стъкла и за одобрението на типа на устройствата за измиване на предното стъкло като отделни технически възли. Поради това е необходимо да бъдат определени конкретните процедури, изпитвания и изисквания за одобрението на типа на тези устройства.
(5)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Приложно поле
Настоящият регламент се прилага за моторни превозни средства от категория M1, както са определени в приложение II към Директива 2007/46/ЕО, които са оборудвани с предно стъкло, както и за устройства за измиване на предното стъкло, предназначени за монтиране на моторни превозни средства от категория M1.
Член 2
Определения
За целите на настоящия регламент се прилагат следните определения:
(1)
„Тип превозно средство по отношение на устройствата за почистване и измиване на предни стъкла“ означава превозни средства, които не се различават съществено по отношение на: характеристиките на устройствата за почистване и измиване или формата, размерите и характеристиките на предното стъкло и неговото закрепване;
(2)
„Тип устройство за измиване на предното стъкло“ означава група устройства за измиване на предното стъкло, които не се различават съществено по отношение на: функционирането на помпата, използваните материали, вместимост, брой на дюзите, размери, дебелина на стените или форма на устройството за измиване;
(3)
„Двигател“ означава двигател с изгаряне на гориво, работещ или с течно, или с газообразно гориво;
(4)
„Устройство за почистване на предното стъкло“ означава система, която се състои от устройство за избърсване на външната повърхност на предното стъкло, заедно със спомагателните и управляващите устройства, необходими за пускане и спиране на устройството;
(5)
„Поле на стъклочистачката“ означава площта(ите) на предното стъкло, която се почиства от четката(ите) на стъклочистачката(ите), когато устройството за почистване функционира при нормални условия;
(6)
„Прекъснат режим на работа на устройството за почистване“ означава автоматичен прекъснат режим на работа на устройството за почистване, при който след завършването на пълния цикъл следва период, през който стъклочистачките са неподвижни в точно определена позиция на покой;
(7)
„Устройство за измиване на предното стъкло“ означава система, която се състои от устройство за съхраняване, подаване и разпръскване на течност върху външната повърхност на предното стъкло заедно с управляващите устройства, необходими за пускане и спиране на устройството;
(8)
„Управляващо устройство на устройството за измиване на предното стъкло“ означава устройство за ръчно пускане и спиране на устройството за измиване;
(9)
„Помпа на устройството за измиване“ означава устройство за подаване на течност от резервоара на устройството за измиване до външната повърхност на предното стъкло;
(10)
„Дюза“ означава устройство, което служи за насочване на течността върху предното стъкло;
(11)
„Залято устройство“ означава устройство, което е било задействано нормално за определен период от време, като течността е била подадена през помпата и тръбопроводите и е излязла през дюзата(ите);
(12)
„Почистено поле “ означава площта, която е била замърсена и по която няма никакви следи от капчици и прах след пълното ѝ изсъхване;
(13)
„Поле на видимост А“ означава зоната на изпитване А, определена в точка 2.2 на приложение 18 към Правило № 43 на ИКЕ на ООН (4);
(14)
„Поле на видимост B“ означава намалената зона на изпитване B, определена в точка 2.4 от приложение 18 към Правило № 43 на ИКЕ на ООН, без да се изключва зоната, определена в точка 2.4.1 от същото приложение;
(15)
„Проектен ъгъл на торса“ означава ъгълът, измерен между вертикална ос, преминаваща през R точката или контролната точка на мястото за сядане и оста на торса в положение, което съвпада с проектната позиция на облегалката, обявена от производителя на превозното средство;
(16)
„R точка“ или „контролна точка на мястото за сядане“ означава проектната точка, определена от производителя на превозното средство за всяко място за сядане и установена спрямо триизмерната координатна система;
(17)
„Триизмерна координатна система“ означава координатна система, която се състои от вертикална надлъжна равнина X-Z, хоризонтална равнина X-Y и вертикална напречна равнина Y-Z в съответствие с разпоредбите на допълнение 2 към приложение III към настоящия регламент;
(18)
„Основни базови знаци“ означава отвори, повърхнини, маркировки или други разпознавателни знаци върху каросерията или шасито на превозното средство, чиито координати по X, Y и Z в триизмерната координатна система са определени от производителя;
(19)
„Главен ключ на превозното средство“ означава устройство, чрез което бордовата електронна система на превозното средство се привежда от изключено състояние, какъвто е случаят на паркирано превозно средство без водач, в нормално работно състояние.
Член 3
ЕО одобрение на типа на превозно средство по отношение на устройствата за почистване и измиване на предни стъкла
1. Производителят или негов представител подават до органа по одобряването на типа заявление за ЕО одобрение на типа на превозно средство по отношение на устройствата за почистване и измиване на предни стъкла.
2. Заявлението се изготвя в съответствие с образеца на информационния документ, посочен в част 1 от приложение I.
3. Ако са изпълнени съответните изисквания, установени в приложение III към настоящия регламент, органът по одобряването издава ЕО одобрение на типа и определя номер на одобрението на типа в съответствие със системата за номериране, установена в приложение VII към Директива 2007/46/ЕО.
Съответната държава-членка не може да предоставя същия номер на друг тип превозно средство.
4. За целите на параграф 3 органът по одобряването на типа издава сертификат за ЕО одобрение на типа в съответствие с образеца, посочен в част 2 от приложение I.
Член 4
ЕО одобрение на типа на устройства за измиване на предното стъкло като отделен технически възел
1. Производителят или негов представител подават до органа по одобряването на типа заявление за ЕО одобрение на типа на устройства за измиване на предното стъкло като отделен технически възел.
Заявлението се изготвя в съответствие с образеца на информационен документ, посочен в част 1 от приложение II.
2. Ако са изпълнени съответните изисквания, установени в приложение III към настоящия регламент, органът по одобряването издава ЕО одобрение на типа като отделен технически възел и определя номер на одобрението на типа в съответствие със системата за номериране, установена в приложение VII към Директива 2007/46/ЕО.
Съответната държава-членка не може да предоставя същия номер на друг тип отделен технически възел.
3. За целите на параграф 2 органът по одобряването на типа издава сертификат за ЕО одобрение на типа в съответствие с образеца, посочен в част 2 от приложение II.
Член 5
Маркировка за ЕО одобрение на типа на отделен технически възел
На всеки отделен технически възел, който съответства на даден тип, за който е издадено ЕО одобрение на типа като отделен технически възел съгласно настоящия регламент, се нанася маркировка за ЕО одобрение на типа като отделен технически възел, определена в част 3 от приложение II.
Член 6
Валидност и изменение на одобренията на типа, издадени по Директива 78/318/ЕИО
Националните органи разрешават продажбата и пускането в експлоатация на превозни средства и отделни технически възли от тип, одобрен преди датата, посочена в Член 13, параграф 2 от Регламент (ЕО) № 661/2009, и продължават да издават изменения на одобренията по отношение на тези превозни средства и отделни технически възли в съответствие с Директива 78/318/ЕИО.
Член 7
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 ноември 2010 година.